Up-256/99
Datum: 2000-12-06T00:00:00.000+01:00
ecli: ECLI:SI:USRS:2000:Up.256.99
vrsta: posamični akt
zadeva: ustavna pritožba
objavljeno: Neobjavljeno | 06.12.2000
dokument: US20540
akt: Ustavna pritožba A. A. zoper sodbo Višjega delovnega in socialnega sodišča št. Pdp 169/97 z dne 22. 10. 1998 v zvezi s sodbo Delovnega in socialnega sodišča v Ljubljani št. Ps 1236/95 dne 13. 5. 1997
resitev: zavrženje
izrek: Ustavna pritožba A. A. zoper sodbo Višjega delovnega in socialnega sodišča št. Pdp 169/97 z dne 22. 10. 1998 v zvezi s sodbo Delovnega in socialnega sodišča v Ljubljani št. Ps 1236/95 dne 13. 5. 1997 se zavrže.
stavek: Zakonski pogoj za izjemno obravnavanje ustavne pritožbe po poteku roka, da gre za posebno utemeljen primer, se nanaša na utemeljenost ustavne pritožbe po vsebini. Pritožnikov predlog za izjemno obravnavanje ustavne pritožbe po poteku roka ni izkazal kršitve človekove pravice.
odlocitev: sklep
geslo: Rok za vložitev ustavne pritožbe.
podlaga: Zakon o delovnih in socialnih sodiščih (ZDSS), 21. čl.

Zakon o Ustavnem sodišču (ZUstS), 1. al. 1. odst. 55. čl.
datum_vloge: 1999-10-03T22:00:00.000Z
datum_odlocitve: 2000-12-05T23:00:00.000Z

# Up-256/99

6. 12. 2000

S K L E P

Ustavno sodišče je v postopku za preizkus ustavne pritožbe A. A. iz Ž., ki ga zastopa B. B., odvetnik v Z. na seji senata dne 6. decembra 2000

s k l e n i l o :

Ustavna pritožba A. A. zoper sodbo Višjega delovnega in socialnega sodišča št. Pdp 169/97 z dne 22. 10. 1998 v zvezi s sodbo Delovnega in socialnega sodišča v Ljubljani št. Ps 1236/95 dne 13. 5. 1997 se zavrže.

---

## O b r a z l o ž i t e v

Pritožnik vlaga ustavno pritožbo zoper sodbo, ki jo je Višje delovno in socialno sodišče izdalo v obnovitvenem postopku.

Ustavno pritožbo vlaga po preteku 60 dnevnega roka, ki je določen v prvem odstavku 52. čena Zakona o Ustavnem sodišču (Uradni list RS, št. 15/94 - v nadaljevanju: ZUstS) za vložitev ustavne pritožbe. Pritožnik prosi za izjemno obravnavanje ustavne pritožbe po tretjem odstavku 52. člena ZUstS, ker naj bi šlo v zvezi z rento, ki se mu odreka, za vprašanje njegove eksistence, sodna oblast pa naj bi tako nenavadno postopala, da je to pripeljalo do zanikanja pravice, ki naj bi po mednarodni pogodbi med SFRJ in Italijo ne bila sporna.

Ustavna pritožba se lahko vloži šele, ko so izčrpana vsa pravna sredstva. Vloži se v 60 dneh od vročitve posamičnega akta, zoper katerega je mogoča ustavna pritožba. Le v posebno utemeljenih primerih lahko Ustavno sodišče izjemoma odloča o ustavni pritožbi, ki je vložena po izteku 60 dnevnega roka.

Zakonski pogoj za izjemno obravnavanje ustavne pritožbe po poteku roka, da gre za posebno utemeljen primer, se nanaša na utemeljenost ustavne pritožbe po vsebini. Niti navajanje eksistenčnega vprašanja niti očitek sodiščema, da sta v obnovitvenem postopku ravnala nenavadno, pa v obravnavanem primeru ne zadošča za izpolnitev pogoja po tretjem odstavku 52. člena ZUstS. Pritožnik namreč ne zatrjuje, da sta sodišči, ki sta odločali v obnovitvenem postopku, izdali sodbo na podlagi zakona, ki je v nasprotju z Ustavo ali na podlagi z Ustavo neskladne interpretacije zakona, s čimer bi bile morda kršene človekove pravice do te mere, da bi Ustavno sodišče presojalo tudi prepozno vloženo ustavno pritožbo.

Pritožnik ni izkazal, da je v zvezi z izpodbijano sodbo Višjega delovnega in socialnega sodišča vložil izredno pravno sredstvo revizije, ki se lahko vloži po 21. členu Zakona o delovnih in socialnih sodiščih (Uradni list RS, št. 19/94 - ZDSS). Tako dodatno ni izpolnil še enega od pogojev za vložitev ustavne pritožbe. Ustavno pritožbo je bilo zato treba zavreči.

Senat Ustavnega sodišča je sprejel ta sklep na podlagi prve alinee prvega odstavka 55. člena ZUstS v sestavi: predsednica Milojka Modrijan ter člana dr. Janez Čebulj in Lojze Janko.

Predsednica senata:

Milojka Modrijan